b'\n_START_ARTICLE_\nKosraenkottarainen\n_START_SECTION_\nUlkon\xc3\xa4k\xc3\xb6\n_START_PARAGRAPH_\nLintu oli yleisv\xc3\xa4rilt\xc3\xa4\xc3\xa4n kiilt\xc3\xa4v\xc3\xa4n musta. Kussakin h\xc3\xb6yheness\xc3\xa4 oli kiilt\xc3\xa4v\xc3\xa4t reunat, joiden v\xc3\xa4ri vaihteli ter\xc3\xa4ksenvihre\xc3\xa4st\xc3\xa4 purppuranpunaiseen. Jalat ja pitk\xc3\xa4 nokka olivat mustat.\n_START_SECTION_\nElinymp\xc3\xa4rist\xc3\xb6 ja kehitys\n_START_PARAGRAPH_\nKosraenkottarainen eli Mikronesian liittovaltiossa sijaitsevalla Kosraen saarella. Sen elinymp\xc3\xa4rist\xc3\xb6\xc3\xa4 olivat vuorten rinteill\xc3\xa4 kasvavat subtrooppiset ja trooppiset kosteat mets\xc3\xa4t. Lintu oli ilmeisesti saapunut saarelle jo varhain, yhten\xc3\xa4 ensimm\xc3\xa4isist\xc3\xa4 lajeista. Se ei ollut kehittynyt muista Mikronesiassa tavattavista kottaraislajeista, vaan mahdollisesti salomoninkottaraisesta (Aplonis grandis) tai jostakin sen l\xc3\xa4hisukulaisesta. Pitk\xc3\xa4n nokan perusteella sen l\xc3\xa4hin sukulainen on luultavasti samoankottarainen (A. atrifusca). My\xc3\xb6s biakinkottarainen (A. magna) on kosraenkottaraista muistuttava, mutta sit\xc3\xa4 pitk\xc3\xa4pyrst\xc3\xb6isempi ja lyhytnokkaisempi laji.\n_START_SECTION_\nTunnetut yksil\xc3\xb6t ja sukupuutto\n_START_PARAGRAPH_\nLajista on olemassa vain kaksi n\xc3\xa4ytett\xc3\xa4. Kummatkin ker\xc3\xa4si Heinrich von Kittlitz vuonna 1828, ja niit\xc3\xa4 s\xc3\xa4ilytet\xc3\xa4\xc3\xa4n nykyisin Pietarissa. Joidenkin l\xc3\xa4hteiden mukaan s\xc3\xa4ilyneit\xc3\xa4 nahkoja olisi kuitenkin viisi kappaletta. Kittlitz teki linnusta my\xc3\xb6s piirroksen._NEWLINE_Kosraenkottaraisesta ei ole tehty havaintoja Kittlitzin vierailun ja n\xc3\xa4ytteiden keruun (vuodenvaihde 1827\xe2\x80\x931828) j\xc3\xa4lkeen. Lintu oli hyvin todenn\xc3\xa4k\xc3\xb6isesti kuollut sukupuuttoon vuoteen 1880 menness\xc3\xa4, jolloin saksalainen tutkimusretkeilij\xc3\xa4 Otto Finsch vieraili saarella eik\xc3\xa4 n\xc3\xa4hnyt ainuttakaan lajin edustajaa. Vuonna 1931 saaren vuoristoissa suoritettiin etsint\xc3\xb6j\xc3\xa4 kottaraisen l\xc3\xb6yt\xc3\xa4miseksi, mutta ne eiv\xc3\xa4t tuottaneet tulosta. H\xc3\xa4vi\xc3\xa4misen syyn\xc3\xa4 olivat todenn\xc3\xa4k\xc3\xb6isesti rotat, joita kulkeutui Kosraelle vahingossa valaanpyyt\xc3\xa4jien laivojen kyydiss\xc3\xa4 ja jotka ovat alueella yh\xc3\xa4 runsaslukuisia. Rotat s\xc3\xb6iv\xc3\xa4t lintujen munia ja poikasia.'